SUPER เสือข้ามถิ่น
แรงขับสร้างงานเพื่ออนาคตให้กิจการเติบใหญ่ของประธานกรรมการ "ตัวเล็ก ใจใหญ่" ของนาย จอมทรัพย์ โลจายะ แห่งบริษัท ซุปเปอร์บล๊อก จำกัด (มหาชน)  หรือ SUPER ...ที่ไม่มีแข้งไก่ปะปน... เหนือระดับสามัญ
25 ส.ค. 2560

แฉทุกวันทันเกมหุ้น
แรงขับสร้างงานเพื่ออนาคตให้กิจการเติบใหญ่ของประธานกรรมการ “ตัวเล็ก ใจใหญ่” ของนาย จอมทรัพย์ โลจายะ แห่งบริษัท ซุปเปอร์บล๊อก จำกัด (มหาชน)  หรือ SUPER …ที่ไม่มีแข้งไก่ปะปน… เหนือระดับสามัญ
หลังจากไตรมาสสองที่ผ่านมา SUPER สามารถทำกำไรสุทธิสวยงาม 562.40 ล้านบาท จนกำไรครึ่งปีแรกทะลุ 848.57 ล้านบาทลบล้างขาดทุนสะสมไปได้มาก เหลือเพียงแค่ 549.96 ล้านบาท …. เสี่ยจอมทรัพย์ก็ยังไม่พอใจตัวเอง เพราะขันอาสาบอกใครต่อใครว่าปลายปีนี้จะพยายามให้ได้ COD ขายไฟเกิน 1,000 MW ให้ได้
แรงขับให้เดินหน้า ทำให้ล่าสุด เสี่ยจอมทรัพย์ ไม่ใส่ใจว่าราคาหุ้นล่าสุดจะเป็นเท่าใด จากบุ๊ค แวลูที่ 0.45 บาท ออกโรงเรียกผู้สื่อข่าวมาแถลงผลงานเอกอุครั้งใหม่… ทำตัวเป็น เสือข้ามถิ่นครั้งใหญ่
   ประเทศไทยเล็กเกินไปกว่าเสี่ยจอมทรัพย์แล้วหรืออย่างไร ยังไม่มีคนตอบ 
รู้แค่ว่าโครงการที่แถลงข่าวล่าสุดนี้ ไม่ใช่ข่าวร้าย…ก็พอ
เสี่ยจอมทรัพย์ บอกว่า SUPER ได้ลงนามข้อตกลงความสนใจ (MOA) พัฒนาโครงการผลิตไฟฟ้าจากพลังงานลม ขนาดกำลังการผลิตรวม 700 เมกะวัตต์ (MW) ในเวียดนาม มีมูลค่าการลงทุนรวม 5.6 หมื่นล้านบาท โดยจะเป็นความร่วมมือระหว่างบริษัทที่จะถือหุ้น 51% และพันธมิตรเวียดนามที่มีความเชี่ยวชาญด้านพลังงานเข้ามาถือหุ้น 49% ซึ่งจะเริ่มพัฒนาโครงการแรกราว 100 เมกะวัตต์ ในปลายปีนี้ และคาดว่าจะเริ่มรับรู้รายได้ตั้งแต่ต้นปี 2562
ที่สำคัญตอนลงมือเซ็น MOAนั้น สามารถดึงเอาตัวแทนรัฐบาลไทย และ เวียดนาม มาเป็นสักขีพยานด้วย สามารถอ้างได้เลยว่า “ถือเป็นดีลประวัติศาสตร์” เพราะมีคนสำคัญระดับ นายกรัฐมนตรีของไทยและนายกรัฐมนตรีของเวียดนามมาร่วม… ไม่ใช่ธรรมดาเลยเนี่ย!!
ถ้าหากนักลงทุนคนไหนความจำไม่สั้น…. จะต้องอ๋อว่านี้คือ โครงการเก่าที่เคยให้ IFEC ของหมอวิชัย ถาวรวัฒนยงค์เคยทำไว้ แต่ไปไม่ถึงฝั่งฝันมาแล้ว… ที่ถูกปัดฝุ่นส่งต่อมาให้กับ SUPER
การพัฒนาโครงการผลิตไฟฟ้าพลังงานลมในเวียดนามตอนใต้ ครั้งนี้ หากบรรลุเป้าหมายจะทำให้ SUPER มีกำลังผลิตไฟฟ้าในมือเพิ่มเป็น 2,500 เมกะวัตต์ตามเป้าหมายภายในปี 2562 จากปัจจุบันที่มีอยู่ 809 เมกะวัตต์
รูปแบบการลงทุน จะจัดตั้งบริษัทร่วมทั้งหมด 6 บริษัทเพื่อเป็นผู้ดำเนินการ แบ่งเป็น 6 เฟส กำลังการผลิตกว่า 100 เมกะวัตต์/เฟส มูลค่าการลงทุนราว 8 พันล้านบาท/เฟส ซึ่งเงินลงทุนส่วนใหญ่เป็นเงินกู้โครงการ ขณะที่มีส่วนทุนราว 2 พันล้านบาท โดยเฟสแรกจะลงทุนในช่วงปลายปีนี้ ใช้ระยะเวลาพัฒนา 12-14 เดือนก่อนจะจ่ายไฟฟ้าเข้าระบบเชิงพาณิชย์ (COD) ทำให้คาดว่าจะเริ่มรับรู้รายได้จากการลงทุนเฟสแรกในราวต้นปี 2562 เป็นต้นไป และคาดว่าจะใช้ระยะเวลาพัฒนาแล้วเสร็จทั้งโครงการภายใน 3-4 ปีข้างหน้า
โครงการนี้คาดว่าอยู่ที่อัตราผลตอบแทนจากการลงทุน (IRR) ระดับ 18-24% ซึ่งค่อนข้างสูง เพราะการผลิตไฟฟ้าจากพลังงานลมในเวียดนามนับว่ามีประสิทธิภาพค่อนข้างสูงกว่าการผลิตไฟฟ้าจากพลังงานลมในประเทศไทย
คำถามคือ ลงทุนขนาดนี้ จะเอาเงินที่ไหนมาเพราะที่ระบุคือก่อหนี้เพิ่ม ทำให้ภาระหนี้น่าจะทำให้หลังแอ่นกว่าปัจจุบันที่มีภาระดอกเบี้ยจ่ายวันละ 3 ล้านบาทเศษ …ไม่มีวันหยุดพักอยู่แล้ว
คำตอบก็กลับคืนมาทันควันว่า ไร้ปัญหา เพราะว่า SUPER มีศักยภาพที่จะลงทุนได้ราว 1.5-2 หมื่นล้านบาท/ปีในช่วงเวลาดังกล่าว จาก 1) กระแสเงินสดที่จะเข้ามาตามผลการดำเนินงานที่ดีขึ้น 2) การออกหุ้นกู้ ซึ่งขึ้นกับช่วงเวลาที่เหมาะสม 3) การจัดตั้งกองทุนโครงสร้างพื้นฐาน (Infrastructure Fund) ในปลายปีนี้
แม้ว่าอาจจะมีปัญหาสะดุดเรื่องที่สามคือ การตัดแบ่งบริษัทย่อยไปแต่งตัวใหม่ เป็นบริษัทกึ่งอิสระ เพื่อแต่งตัวเป็น บริษัท ซุปเปอร์ โซล่าร์ เอนเนอร์ยี จำกัด (SSE) เข้าตลาดหุ้นจะถูกเลื่อนออกไปเป็นปลายปี 2561 หรือต้นปี 2562…เพื่อความเหมาะสม
ก่อนไปเรื่องอื่น เสี่ยจอมทรัพย์ระบุว่า โครงการผลิตไฟฟ้าจากพลังงานลม 700 เมกะวัตต์ดังกล่าวจะได้รับใบอนุญาตขายไฟฟ้า (PPA) ครบทั้งหมดภายในปลายปีนี้ โดยมีการไฟฟ้าเวียดนามเป็นผู้รับซื้อไฟฟ้าที่อัตรา 0.098 เหรียญสหรัฐ/หน่วย มีอายุสัญญา 20 ปี… ซึ่งหมายความว่ายังไม่มีการรับรู้รายได้หรือ COD ในระยะ 2 ปีข้างหน้า
“เข้าใจตรงกันนะ….คุณเพ่”
ความหวังใกล้มือสุดของเสี่ยจอมทรัพย์เพื่อรับมือความขยันมากมายไม่ให้สะดุดหยุดลง จึงอยู่ที่สูตรเดิม นั่นคือการออกกองทุนโครงสร้างพื้นฐาน ซึ่งธนาคารกรุงเทพ (BBL) ในฐานะที่ปรึกษาทางการเงินอยู่ระหว่างเตรียมแผนยื่นขออนุมัติจัดตั้งกองทุนต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เบื้องต้นคาดว่าจะระดมทุนราว 1 หมื่นล้านบาท โดยใช้กำลังการผลิตไฟฟ้าราว 118 เมกะวัตต์ เป็นสินทรัพย์อ้างอิง ในช่วงปลายปีนี้
ถ้าทำได้ก็จะลดภาระหนี้เฉพาะหน้าลงไป แล้วทำให้มีกำไรพิเศษที่ทำให้ส่วนผู้ถือหุ้นพอกพูนรับการก่อหนี้รอบใหม่สำหรับการเงินลงทุนราว 1.5-2 หมื่นล้านบาท/ปี เพื่อรองรับการมีกำลังผลิตไฟฟ้าเพิ่มเป็น 2,500 ล้านบาทในช่วง 3 ปีข้างหน้า
ไม่นับรวมถึงการล้างขาดทุนสะสม และปันผลพิเศษให้ผู้ถือหุ้นที่รอคอยจนเหงือกแห้งมานานหลายปีบ้างพอเป็นกระสาย
ข่าวดีทั้งระยะยาว และเฉพาะหน้าที่เสี่ยจอมทรัพย์เอามาเผยแพร่วานนี้ มีผลทำให้ราคาหุ้นท้ายตลาดบ่ายวานนี้ขานรับเริงร่ากันอีกครั้ง บวกไป 7 ช่อง มูลค่าซื้อขายคึกคักเหมือนปลากระดี่ได้น้ำใหม่… ยังไงยังงั้น
เพียงแต่ว่า เสร็จงานฉลองข่าววานนี้แล้ว ราคาหุ้น SUPER ที่ยังต่ำติดพื้นเพราะมีหุ้นหนักมากถึง 2.74 หมื่นล้านหุ้น (พาร์ 0.10 บาท) จะกลับเป็นขาขึ้นระลอกใหม่หรือไม่… อย่าถามเสี่ยจอมทรัพย์
เรื่องราคาหุ้น SUPER ต้องถาม “ขาใหญ่” คนโน้น … ประเดช ณ อันดามัน 
อิ อิ อิ